Сыжажэ Мартин лъагапIэщIэхэр къызэренэкI
ТранспортымкIэ урысей университетым (РУТ) Физическэ щэнхабзэмкIэ и унэм иджыблагъэ щызэхэтащ Мэзкуу къалэм и студент лигэм грэпплингымкIэ и чемпионат. Абы я зэфIэкI щагъэлъэгъуащ къалащхьэм и еджапIэ нэхъыщхьэхэмрэ спорт клубхэмрэ я командэ 13.
ЗэпэщIэтыныгъэ гуащIэхэм гуп пашэныгъэр щаубыдащ РУТ-м и спортсменхэм. Абы хэлъхьэныгъэшхуэ хуищIащ университетым и Юридическэ институтым и магистратурэм щеджэ, дыщэ медалымрэ чемпион бгырыпхымрэ къэзыхьа, Европэмрэ дуней псомрэ пауэрспортымкIэ щэнейрэ я чемпион Сыжажэ Мартин.
Мартин и иужьрей ехъулIэныгъэхэм ящыщщ 2018 гъэм урысей- псо мастер зэхьэзэхуэм зэрыщытекIуар, 2019 гъэм и мэлыжьыхьым Европэм атлетикэ хьэлъэмкIэ и чемпионатым дыщэ медалыр къызэрыщихьар.
— Ди тренер Муслимов Усман къызжиIащ грэпплингымкIэ зэхьэзэхуэ зэрыщыIэнур икIи абы сыхэтмэ ехъулIэныгъэ сызэриIэнур и фIэщ зэрыхъур, — жиIащ Сыжажэм. А спорт лIэужьыгъуэм мазитIым щIигъукIэ зыхуэзгъэхьэзыращ. Си хьэрхуэрэгъур абы япэу къыщыслъэгъуауэ арат. ЗэIущIэм хухаха зэманым дызэрытемыгъэкIуауэ дызэбгъэдэкIыжри, къыщIагъуам си кIэныр къыщикIащ.
Иджыпсту Сыжажэ Мартин зыхуегъэхьэзыр пауэрлифтингымкIэ дунейпсо кубокыр къэхьыным ехьэлIа зэхьэзэхуэм, дыгъэгъазэм екIуэкIынум, хэтыну.
ЖЫЛАСЭ Замир.
